ROZHODNUTIE KOMISIE
z 31. marca 2008,
ktorým sa ustanovuje začatie prešetrovania podľa článku 18 ods. 2 nariadenia Rady (ES) č. 980/2005, pokiaľ ide o ochranu slobody združovania a práva odborovo sa organizovať v Salvádore
(2008/316/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (1), a najmä na jeho článok 18 ods. 2,
po porade s Výborom pre všeobecné preferencie,
keďže:
(1)
Komisia bola informovaná, že Najvyšší súd Salvádora vo svojom rozsudku z 28. októbra 2007 vo veciach 63-2007 a 69-2007 vyhlásil, že určité ustanovenia Dohovoru Medzinárodnej organizácie práce č. 87 o slobode združovania a ochrane práva odborovo sa organizovať sú v rozpore s článkom 47 Ústavy Salvádora.
(2)
V článku 16 ods. 2 nariadenia (ES) č. 980/2005 sa ustanovuje dočasné zrušenie osobitného stimulačného dojednania podľa časti 2 kapitoly II uvedeného nariadenia, najmä ak vnútroštátne právne predpisy už ďalej neobsahujú tie dohovory uvedené v prílohe III k nariadeniu, ktoré boli ratifikované na splnenie požiadaviek článku 9 ods. 1 a 2, alebo ak sa tieto právne predpisy účinne nevykonávajú.
(3)
Dohovor Medzinárodnej organizácie práce č. 87 o slobode združovania a ochrane práva odborovo sa organizovať sa uvádza v časti A bode 14 prílohy III k nariadeniu (ES) č. 980/2005.
(4)
Komisia predbežne preskúmala rozsudok Najvyššieho súdu Salvádora vo veciach 63-2007 a 69-2007 a zistila, že je potrebné uskutočniť právnu analýzu uvedeného rozsudku s cieľom určiť, či sa naň oprávnene vzťahuje dočasné zrušenie osobitného stimulačného dojednania. Komisia sa preto domnieva, že existujú dostatočné dôkazy na začatie prešetrovania.
(5)
Konzultácie s Výborom pre všeobecné preferencie sa uskutočnili 3. marca 2008,
ROZHODLA TAKTO:
Jediný článok
Komisia začne prešetrovanie s cieľom stanoviť, či vnútroštátne právne predpisy Salvádorskej republiky už ďalej neobsahujú Dohovor Medzinárodnej organizácie práce č. 87 o slobode združovania a ochrane práva odborovo sa organizovať alebo či sa tieto právne predpisy účinne nevykonávajú.
V Bruseli 31. marca 2008